CELEX: 62007TJ0056
Language: hu
Date: 2008-07-08
Title: Az Elsőfokú Bíróság (fellebbezési tanács) 2008. július 8-i ítélete. # Az Európai Közösségek Bizottsága kontra Ioannis Economidis. # Fellebbezés - Közszolgálat - Tisztviselők. # T-56/07 P. sz. ügy

AZ ELSŐFOKÚ BÍRÓSÁG ÍTÉLETE (fellebbezési tanács)
      2008. július 8.
      T‑56/07. P. sz. ügy
      Az Európai Közösségek Bizottsága
      kontra
      Ioannis Economidis
      „Fellebbezés – Közszolgálat – Tisztviselők – Egységvezetői kinevezésről szóló bizottsági határozat megsemmisítése az elsőfokú eljárásban – A felperes pályázatának elutasítása – Más pályázó kinevezése – A betöltendő állás szintjének az álláshirdetésben való meghatározása – A besorolási fokozat és a feladatkör különválasztásának elve – Megalapozott fellebbezés – Folyamatban levő jogvita – A kereset elutasítása”
      Tárgy: A Közszolgálati Törvényszék (második tanács) F‑122/05. sz., Economidis kontra Bizottság ügyben 2006. december 14‑én hozott
         ítélete (EBHT‑KSZ 2006., I‑A‑1‑179. o. és II‑A‑1‑725. o.) ellen benyújtott, és annak hatályon kívül helyezésére irányuló fellebbezés.
      
      Határozat: Az Elsőfokú Bíróság az Európai Unió Közszolgálati Törvényszékének (második tanács) az F‑122/05. sz., Economidis kontra Bizottság
         ügyben 2006. december 14‑én hozott ítéletét hatályon kívül helyezi. Az Elsőfokú Bíróság a Ioannis Economidis által a Közszolgálati
         Törvényszékhez az F‑122/05. sz. ügyben előterjesztett keresetet elutasítja. I. Economidis és a Bizottság maguk viselik a saját,
         az elsőfokú eljárás során a Közszolgálati Törvényszék előtti eljárásban, valamint a jelen másodfokú eljárásban felmerült költségeiket.
         Az Európai Parlament, az Európai Unió Tanácsa és az Európai Közösségek Számvevőszéke ? a Bizottság kérelmeit támogató beavatkozók ?
         maguk viselik saját költségeiket.
      
      Összefoglaló
      1.      Tisztviselők – Munkakör – A besorolási fokozat és a feladatok közötti megfelelés – Egységvezetők – Hiány
      (Személyzeti szabályzat, I. melléklet, A) pont)
      2.      Tisztviselők – A szervezeti egységek szervezése – A betöltendő munkakör szintjének meghatározása – Egységvezetők – Az adminisztráció
            mérlegelési jogköre – Szempontok – A munkakör szintjének a pályázatok megvizsgálása előtti meghatározására vonatkozó kötelezettség
            – Hiány
      (Személyzeti szabályzat, I. melléklet, A) pont)
      3.      Tisztviselők – Felvétel – Eljárások – Kiválasztás – Az adminisztráció mérlegelési jogköre
      (Személyzeti szabályzat, 29. cikk, (1) bekezdés, és 45a. cikk)
      1.      A személyzeti szabályzat egyáltalán nem ír elő megfelelést az egységvezetői feladatkör és valamely meghatározott besorolási
         fokozat között. Éppen ellenkezőleg, az egységvezetői feladatkör esetében kifejezetten elkülönül a besorolási fokozat és a
         feladatkör.
      
      (lásd az 59. pontot)
      2.      Az intézményen belüli áthelyezés útján betöltendő egységvezetői állásra vonatkozó felvételi eljárás keretében ha a betöltendő
         munkakör szintjének meghatározása nem függ a kinevezésre jogosult hatóság által hozott bármilyen önálló határozattól, hanem
         a kiválasztott pályázó besorolási fokozatából automatikusan következik, és ezáltal nem minősül a pályázó kiválasztására vonatkozó
         szempontnak; ha az nem módosította az álláshirdetést, és arra az  álláshirdetésben előírtaknak megfelelően az érdemek összehasonlító
         vizsgálatát követően a pályázó végleges kiválasztása után került sor, akkor e meghatározás nem vezethet olyan pályázók kizárásához,
         akik az álláshirdetés feltételeit tiszteletben tartották, és az nem befolyásolhatja az eljárás objektivitását sem.
      
      A személyzeti szabályzat I. mellékletének A. pontja előírja, hogy az AD 9?AD 12 (az átmeneti időszak során A*9?A*12) besorolási
         fokozatok, továbbá az AD 13 és az AD 14 (az átmeneti időszak során A*13 és A*14) besorolási fokozatok – bármilyen megkülönböztetés
         nélkül – a következő beosztástípusnak felelhetnek meg: „tisztviselő egységvezetői munkakörben”. A jogalkotónak tehát egyértelműen
         az a szándéka, hogy az intézményeknek széles körű választási lehetőséget biztosítson az egységvezető felvétele során a megfelelő
         besorolási fokozat meghatározására.
      
      Másrészt az egységvezetői állásra vonatkozó felvételi eljárás akkor objektív, ha a szolgálati érdeknek megfelelően lehetővé
         teszi az előírt feladatok elvégzésére legalkalmasabb személy kiválasztását. Ha az intézmények kötelesek lennének az álláshirdetésben
         meghatározni a betöltendő egységvezetői állás pontos besorolási fokozatát, e kötelezettséget nemcsak a személyzeti szabályzat
         rendelkezései nem alapoznák meg, hanem jelentősen csökkentené a kérdéses állásra benyújtott pályázatok számát is. Következésképpen
         ez a kötelezettség megakadályozhatná, hogy a kinevezésre jogosult hatóság a legjobb pályázót válassza ki azon tisztviselők
         közül, akik összehasonlítható és megfelelő profillal rendelkeznek, és akik a személyzeti szabályzat rendelkezéseinek megfelelően
         az ilyen állás esetén szóba jöhető besorolási fokozatok széles skálájába tartoznak.
      
      (lásd a 66., 67., 81. és 85. pontot)
      3.      A személyzeti szabályzat 29. cikke semmiféle kötelezettséget nem ír elő a kinevezésre jogosult hatóság számára arra nézve,
         hogy a megüresedett egységvezetői állás betöltése előtt megvizsgálja az e cikk (1) bekezdésének a) pontjában előírt mindhárom
         lehetőséget, azaz az áthelyezés, a 45a. cikknek megfelelő kinevezés és az előléptetés lehetőségét, ha úgy véli, hogy önmagában
         az áthelyezés lehetőségének vizsgálata alapján megtalálható a kérdéses állásra az a pályázó, aki megfelel az alkalmasság,
         a teljesítmény és a tisztesség legmagasabb követelményeinek. A személyzeti szabályzat 29. cikkének (1) bekezdéséből ugyanis
         kitűnik, hogy az intézmény kizárólag abban az esetben köteles előzetesen meggyőződni arról, hogy az e cikk (1) bekezdésének
         b) pontjában előírt három lehetőség egyike sem teszi lehetővé, hogy az intézményen belül találják meg a kérdéses állásra a
         legalkalmasabb jelöltet, ha az intézmény szükségesnek véli a más intézmények tisztviselőinek intézmények közötti áthelyezési
         kérelmeinek, vagy az intézményen belüli vagy külső versenyvizsgák szervezése lehetőségének megvizsgálását.
      
      (lásd a 89. pontot)